L 134/102
HR
Službeni list Europske unije
22.5.2023.
Kad je riječ o robi na koju se primjenjuju sanitarna i fitosanitarna pravila, nadzorom tržišta i provedbenim aktivnostima dodatno će se poboljšati posebni postupci utvrđeni u primjenjivim pravilima za ulazak te robe u Sjevernu Irsku.
Ujedinjena Kraljevina usto će pojačati svoje aktivnosti praćenja i provedbene aktivnosti kako bi djelotvorno upravljala rizicima povezanima s robom koja se isporučuje u paketima, uviđajući da se potrošači osobito često koriste takvim isporukama.
Ujedinjena Kraljevina nastavit će primjenjivati svoj strogi sustav kazni za nezakonitu trgovinu i krijumčarenje.
Taj će se sustav pomno preispitivati radi povećanja kazni za zloupotrebu tih novih pravila premještanjem robe u Europsku uniju, ako to bude potrebno radi dodatnog odvraćanja.
Ujedinjena Kraljevina poduzet će učinkovite, odvraćajuće i proporcionalne mjere u vezi s mogućom neusklađenosti.
To uključuje analizu rizika, aktivnosti usklađivanja na temelju procjene rizika i stalne procjene rizika trgovaca te sankcije i kazne.